钦定古今图书集成/明伦汇编/氏族典/第377卷 > 《凌迪知万姓统谱》 > 孔光
## 钦定古今图书集成/明伦汇编/氏族典/第377卷 > 《凌迪知万姓统谱》 > 孔光

按《汉书孔光传》：“光字子夏，烈君霸少子也，经学尤明，
年未二十，举为议郎光禄勋。匡衡举光方正，为谏大
夫，左迁虹长。自免归，转仆射尚书令。凡典枢机十馀
年，沐日归休，兄弟妻子燕语，终不及朝省政事。或问
光温室省中树皆何木，光嘿不应，其不泄如是。为御
史大夫。丞相方进薨，召光拜受丞相博山侯印绶。哀”
帝即位，策免。元寿元年正月朔，日食。征拜光禄大夫，
为御史大夫。二月，为丞相，复故国博山侯。明年，定三
公官，光更为大司徒。会哀帝崩，平帝徙光为帝太傅，
明年，徙为太师，固称疾辞位。元始五年薨，谥简烈。子
放嗣。